Яңа заман таләпләре шартларында балаларга патриотик тәрбия бирү

Баязитова Гульфина Фагимовна ([Gulfina1111@mail.ru](mailto:Gulfina1111@mail.ru)), учитель татарского языка и литературы, МБОУ «Средняя общеобразовательная школа № 117» Авиастроительный район г. Казань

Сәяси һәм икътисади тотрыксызлык шартларында, рухи һәм әхлакый юнәлешләрне онытып барган бер заманда мәктәпләрдә балаларга патриотик тәрбия бирү педагогтан зур энтузиаст булуны сорый. Икенчедән, базар тирәсендә барган идеологик һәм сәяси көрәш үсеп килүче яшь буынның акыл-фикер үсешенә, яшәү рәвешенә көннән-көн ныграк үтеп керә бара. Җәмгыять байлар, урта хәллеләр, ярлылар һәм хәерчеләргә бүленде. Элекке идеаллар җимерелде. Яңалары барлыкка килмәде. Мәктәпләрдә патриотик тәрбиягә игътибар бик нык кимеде. Бу тема элек киң яктыртылып килсә, хәзер матбугат битләреннән бөтенләй төшеп калды. Хәтта мәктәп тормышыннан да кысрыклап чыгарылды. Чынлыкта нәрсә соң ул патриотизм? Патриотизм - ул кешеләрнең рухи һәм әхлакый сыйфаты; табигый яшәеш рәвеше, үткәндә нигез салынган , буыннар тарафыннан ныгытылган күпкырлы төшенчә; туган йортыңа, җиреңә, телеңә, мәдәниятеңә мәхәббәт; илеңнең, җөмһүриятеңнең героик үткәне һәм хәзергесе белән горурлану. Укучыларда патриотик аң формалаштыру үзеннән-үзе генә түгел, эзлекле алып барыла торган эш. Ул өйдә, гаиләдә башланып, балалар бакчасы, башлангыч сыйныфларда дәвам иттерелсә, югары сыйныфларда тагын да үстерелә һәм кешенең гомере буе ныгытыла. Мәгълүм ки, мәктәп укучыларында патриотик хисләр тәрбияләүнең уңышлы чарасы булып татар балалар әдәбияты һәм фольклор әсәрләре тора. Татар балалар әдәбиятында патриотизмның иң югары ноктасы- герой шагыйрь М. Җәлилнең тормышы һәм иҗаты. Ул үзенең ялкынлы шигырьләре һәм героик язмышы белән бөтен дөньяга танылды. Аның исеме тимер ныклык, тиңдәшсез көчле ихтыяр һәм тормыш сөючән кайнар дәртлелекнең символына әверелде. Җәлилнең шигырьләре халыкларны якты киләчәк өчен көрәшкә чакыра, ул гасырлар буе балкып торыр. Билгеле булганча, татар теле һәм уку программасында башлангыч сыйныфларда М. Җәлил иҗатын өйрәнүгә зур урын бирелми. Ә бит 1-2 сыйныф укучылары шигырь тыңларга һәм яңгырашлы рифмалы шигырьләрне яттан сөйләргә яраталар. Аларга Г.Тукай, М. Җәлил, Бари Рәхмәт, А. Алиш әсәрләре аеруча ошый. М. Җәлилнең “Суык бабай” шигырен алыйк. Бу шигырь бүгенге көнгә кадәр балалар бакчаларында һәм мәктәпләрдә балаларның иң яратып укыла торган шигырьләренең берсе булып тора. Ә нинди тема күтәрелгән соң бу шигырьдә? Бу шигырьне шартлы рәвештә ике өлешкә бүлеп карап була. Беренче өлештә чыршы бәйрәменә чакырылган , бүләкләр алып килүче Суык бабай (Кыш бабай) образы бирелә. Икенче өлешендә автор максат итеп дошманны җиңү, илдә тынычлык урнаштыруны куя. Бу шигырь аркылы шагыйрь ике зур проблеманы күтәргән: сугыш һәм илебезне фашистлардан азат итү. Бүгенге көндә шигырьнең беренче өлеше бәйрәмнәрдә яратып укыла. Ә икенче өлеше инде актульлеген югалткан. Чөнки безнең илебездә сугышлар юк, без тыныч, тату тормышта яшибез. Сугышта җиңү өчен М. Җәлил белән бергә бик күп язучы һәм шагыйрьләребез кулларына каләм белән бергә коралны да алганнар. Аларның күбесе сугыш кырларында ятып калган. Бүгенге тыныч тормышыбыз өчен яу кырында башын салганнарны онытырга безнең хакыбыз юк. М. Җәлилнең “ Моабит дәфтәрләре” циклына кергән шигырьләре - “Кызыл ромашка”, “Сандугач һәм чишмә” , ”Чәчәкләр”, ”Җырларым”, “Бер үгет”, “Ышанма” һәм тагын бик күп шигырьләре мәктәпнең урта сыйныфларында өйрәнелә. Аларның барысы да -Ватанга, халкына мәхәббәт белән хисләре белән сугарылган патриотик рухтагы патетик аһәңдә (стиль төрендә) иҗат ителгән шигырьләр. Мисал өчен “Сандугач һәм чишмә” балладасын алыйк. Муса Җәлил сандугач образын бәхетсез мәхәббәт корбаны итеп тә күрсәтми. Ул, үзенең мәхәббәтенә тугрылыклы булып калганы хәлдә, ил өчен үз-үзен корбан иткән. Димәк, шагыйрь Сандугач мәхәббәтенең иҗтимагый ягын күрсәткән, аның мәхәббәтен изге Ватанны азат итү бурычына китереп тоташтырган. Моны нәрсәдә күрергә була? Сандугач, чишмәгә килгәч, Чишмәнең “кайгылы моң баскан чәчәкле буйларын” күрә . Чишмә көлми, селкенми, ташка сикереп уйнамый, ул карайган. Сандугач бу кайгылы үзгәрешнең серен сорый. Чишмә ил дошманының суны агулавын сөйли, чөнки дошманны Яшь батыр куып килә. Дошманны эзәрлекләп килүче егет суны эчсә, агуланып үләчәк! Чишмә дә үзе турында уйламый,илне азат итүче турында кайгырта: Әйт,нишлик,сердәшем? Әйт,нишлик,акыллым? Ничек соң коткарыйк Илебез батырын?- дип сорый. Сандугач аны тынычландыра. Егет су эчәргә килсә, нәрсә эшләячәген ул үзе белә! Шул рәвешчә, ике гашыйк, Чишмә белән Сандугач, үзләренең мәхәббәтләрен ил язмышына бәйле итеп күрәләр. Аларда патриотизм хисе шулай көчле бирелә. Җайдак егет- ил батыры, ул күмәк образ. Ул- илебезнең сугышчыларын күрсәтүче җыелма образ. Шагыйрь аны мылтыктан, кылычтан итеп күрсәтә. Ләкин батыр үзендәге кораллар белән генә көчле түгел: “”Йөрәге һәм анты катырак корычтан”,-ди шагыйрь. Димәк, ул патриот, иленә саф мәхәббәте бар аның, анты нык, ул куркусыз, аның бар теләге - дошманны юк итү. Менә ул арыган, алҗыган, сусаган. “Әлсерәп үзәген көйдергән ялкыннан” чыдаша алмыйча, егет атыннан төшә һәм су эчәргә әзерләнә. Нәкъ шул вакытта Сандугач үзенең җыры белән егетнең игътибарын ала. Җыр көчле, җыр моңлы, һәм саф сөю турында гына булмый. Ул көрәштә кабынган тормышны мактый, ул чын дуслык, тугрылык турында сөйли. Ләкин егет кошның телен аңламый, үзенең сусавын кайтару өчен Чишмәгә иелә. Сандугач, көрәшчене үлемнән саклап калу өчен, үзе һәлак була. Ниһаять, егет аңлый һәм Сандугачның җиңү хакына үз-үзен корбан итүенә сокланып, шул бөек күренешкә (шагыйрь аны “гали күренеш” дип алган) таң калып тора. Кошның батырлыгы егеткә яңа көч бирә, аның гали хисләре “өр-яңа көч белән” үсәләр, һәм ул дошманны эзәрлекләп китә. Сандугач образын шагыйрь яратып, аңа сокланып язган, ул аны “иркә кош”, “таң кошы” дигән матур эпитетлар белән сурәтли. Үлемен дә “мәгърур һәм батыр” үлем итеп күрсәтә. Легендаларда сөйләнгәнчә, Сандугач сөйгәне куенында үлә, үз-үзен шатланып үлемгә ташлый. Язучы “шат” үлемне күрсәткән, чөнки сандугач ил, халык каршында изге бурычын үтәгән, иң матур фидакарь адымын ясаган. Сандугачны шагыйрь әнә шундый башкаларга үрнәк булырлык мәгърур батыр итеп сурәтләгән. Муса Җәлил бу әсәрендә халык иҗаты образлары җирлегендә бөтенләй яңа әсәр тудырган: патриотизм хисенең бөеклеген, илне дошманнардан азат итүнең бар нәрсәдән изге булуын, фидакарь үлемнең бөтен халыкка азатлык һәм үлемсезлек китерүен поэтик тел белән сөйләгән. Шулай ук шагыйрь иҗатында фашизмга каршы нәфрәт белән сугарылган патетик фаш итү аһәңе әсәрләре дә зур урын алып тора. Аларга : “Дошманга”, “Бүреләр”, “Вәхшәт”, “Катыйльгә”, “Таш капчык” һ. б. керә. Шагыйрьнең “Җырларым”, “Бүреләр”, “Чәчәкләр” шигырьләрендә иленең, халкының матурлыгына һәм бөеклегенә дан җырлана. Шул ук вакытта ул милли шагыйрь булып кала. Аның шигырьләрендә татар халкының рухи дөньясы ачыла. Татар халкына хас батырлык, кыюлык, сугышта курку белмәү, көчләү һәм коллыкка ачы нәфрәт , кунакчыллык, киң күңеллелек, башка халыкларга карата туганнарча мөнәсәбәт, дус, тату яшәргә омтылу кебек сыйфатлар чагылыш таба. Шул ук вакытта аның юморга бай көчле рухын чагылдырган шигырьләре дә байтак. Әсирлектә, баш өстендә палач балтасы торган хәлдә шаян шигырьләр иҗат итә алуы -шагыйрьнең искиткеч рухи ныклыгын, зур батырлыгын күрсәтә. Тоткынлыкта, гадәттән тыш авыр шартларда юмор хисенең калкып чыгуы М. Җәлил иҗатын өйрәнүчеләрдә хаклы рәвештә зур кызыксыну уята. Зәет Мәҗитов шагыйрьнең бу халәтен: “ Беренчедән, кайгы-хәсрәтне җиңүе, тоткынлыкта да фашизмга каршы көрәшеп була дигән фикергә килүе , икенчедән, үзенең язганнарын бербөтен итеп туплау ышанычы һәм дәрте рухландырган”-дип күрсәтә. Ул шагыйрьнең бу халәтен” “ Шагыйрьнең юморы, иң беренче чиратта тормыш тантанасын раслый. Кеше рухының җиңелмәслегенә ода булып яңгырый”-дип яза. Менә шуңа күрә дә аның шигырьләре төрле милләт вәкилләре күңеленә дә якын дип ассызыклыйбыз. М.Җәлил янында батырларча үлгән җәлилчеләр дә бар. Аларның да елмаеп үлүләре турында язылган документлар моңа тагын бер дәлил. М. Җәлил иҗатына кызыксыну уяту, мөмкинлекләр булуы укучыларның танып-белү активлыкларын үстерүгә, аларга идея-политик тәрбия бирүгә дә уңай йогынты ясый дип ышанам.